
XVII. Országos Neveléstudományi Konferencia, 2017. nov. 9-11., Nyíregyháza
Előadás: II. Rákóczi György neveltetésének hiányosságai a későbbi sikertelen lengyelországi hadjárat tükrében

	A neveléstudomány egyik legfontosabb országos konferenciája, az Országos Neveléstudományi Konferencia immár tizenhetedik alkalommal került megrendezésre. Ennek a konferenciának egyik jellemzője, hogy nagy iránta a szakmai érdeklődés, idén 550 résztvevővel zajlott. Szintén érdemes tudni róla, hogy a neveléstudományon belül rendkívül széles palettán mozognak az egyes szekciók, szimpóziumok témakörei. Az én előadásom az első neveléstörténeti szekcióba került, de a nevelésnek minden aspektusáról lehetett előadásokat hallani, akár tantárgyak szerint (testnevelés témakörben például három szekcióban is), akár módszertani, méréstechnikai, pszichológia szempontból és még hosszasan sorolhatnám a témaköröket. Idén a Nyíregyházi Egyetem adott otthont a rendezvénynek. Ez némileg befolyásolta a résztvevők összetételét, nagyobb arányban képviseltették magukat a kelet-magyarországi egyetemek. Különösen a Debreceni Egyetemről érkeztek sokan, de például a Szegedi Egyetemről is számos kutató jött el. Természetesen az ELTE PPK is képviseltette magát, számos oktatót láttam onnan is.
	Az én előadásom címe: II. Rákóczi György neveltetésének hiányosságai a későbbi sikertelen lengyelországi hadjárat tükrében volt, és rögtön a megnyitó utáni első sávban került rá sor. Annak ellenére, hogy párhuzamosan 13 opció közül lehetett választani, nagy számú kb. 30 fős hallagatóság előtt zajlottak a szekciónk előadásai. A szekció vezetője Dr. Rébay Magdolna a Debreceni Egyetem oktatója volt. A szekcióban rajtam kívül még egy doktorandusz adott elő, a másik három előadó habilitált egyetemi tanár volt. Sanda Istán Dániel az Óbudai Egyetemről a Magyar Királyság első Evangélikus Kollégiumának témáját bontotta ki, Rébay Magdolna a Ferenc József Nevelőintézet történetébe avatott be minket, Nemes-Németh Nóra Székesfehérvár városát, mint iskolai teret mutatta be a dualizmus korában, az utolsó előadásban pedig a Debreceni Egyetem egy több fős kutatását Bíró Melinda ismertette, ez Kemény Ferenc oktatásügyi törekvéseit méltatta. Látható tehát, hogy az én témám ment vissza időben a leginkább. Ezt a szempontot a beküldött absztraktom bírálata is kiemelte, a bíráló különösen ajánlotta a téma elfogadását, mert általában a XIX. századtól kezdve szoktak előadásokat tartani neveléstörténeti témakörben. Az előadások időtartamát 18 percben maximalizálták, ezt nagyjából minden előadó tartani tudta. A kérdésekre, hozzászólásokra az összes előadás elhangzása után került sor.
	Előadásom megtervezésekor figyelembe vettem a különböző háttértudással rendelkező hallagatóság igényeit, ami a gyakorlatban azt jelentette, hogy az előadás elején ismertettem a témához tartozó legfontosabb eseményeket, szempontokat. Az előadás két fő pillérre épült, mint olyan hiányosságra, ami befolyásolta II. Rákóczi György felkészítését a fejedelemségre. Az egyik ezek közül a katonai tapasztalatok hiánya, a másik az általában feltételezettnél kevésbé kiegyensúlyozott családi háttér. Tekintettel a konferencia tematikájára, viszonylag hosszabban beszéltem a leendő fejedelem nevelésének pozitívumairól is, hiszen neveléstörténeti szempontból jelentős tanítójának, Keresztúri Pálnak munkássága, módszertana.
[bookmark: _GoBack]	Előadásomhoz több hozzászólás és kérdés is érkezett. Elsősorban Brezsnyánszky László hozzászólását emelném ki, ő a MTA Pedagógiai Tudományos Bizottságának tagja, a Debreceni Egyetem oktatója. Igen értékesek voltak ötletei és kérdései, felvetette a kutatásnak pont azt az új irányát, amelynek éppen a közelmúltban kezdtem neki. Szerencsére a konferencia második napján még volt alkalmam hosszasabban is beszélgetni vele, és meghallgatni meglátásait a témámmal kapcsolatban. Híven egyik talán legismertebb témájához, ami a bátorító neveléssel foglalkozik, engem is nagyon bíztatott a ennek az új kutatási iránynak a kidolgozására. A másik hozzászólás Kézi Erzsébettől érkezett, aki az egri Eszterházy Egyetem oktatója. Ő egy általam nem ismert levélrészletre hívta fel a figyelmemet, amelyet mindenképpen meg fogok keresni. Összességében nagyon pozitív volt az előadásom fogadtatása, később az informális beszélgetések alatt is többen dicsérték mind az előadást, mind magának a témának az érdekességét.
	A konferencia további két napján az érdeklődésemnek megfelelően különböző témájú programokon vettem részt. Kiemelném talán a Szegedi Egyetem történetével foglalkozó szimpóziumot, mivel itt kiváló előadásokat hallhattam a nőtörténettel kapcsolatban, ami azért volt érdekes számomra, mert a doktori kutatásom, ha nem is ebben az időszakban, de szintén kapcsolódik ehhez a témához. Mint korábbi gyakorló pedagógus nagyon izgalmasnak találtam a poszterek közül Máthé Borbála munkáját, az ő kutatása a pedagógusok magánéletének munkára gyakorolt hatásával foglalkozik. Számomra különösen érdekes volt a kutatásnak az a része, hogy a diákok milyen tulajdonságokat kötnek a jó pedagógusokhoz. A várakozásommal ellentétben a szakmai felkészültség sokkal kevésbé fontos számukra, mint a személyes tulajdonságok (pl. kedvesség). Szombaton az utolsó szimpóziumon a mindennapos testnevelés témakörében volt szó néhány nagyon érdekes kutatásról. Korábbi iskolai munkám során szembesültem vele, hogy mennyi ellentmondás volt ennek a bevezetése körül, de örömmel hallottam, hogy a kutatások már a gyerekekre gyakorolt pozitív hatásokról tudtak beszámolni.
	A konferencián való részvétel rendkívül hasznos volt számomra. Egyrészt nagyon örülök, hogy a külföldi kisebb doktorandusz konferenciák után egy ilyen rangos itthoni eseményen adhattam elő először magyar nyelven. Mivel ez még csak a harmadik konferencia-előadásom volt, számít az előadói tapasztalatszerzés is, mint a konferencia előnye. Bár több éves tanári gyakorlattal rendelkezem, az ilyen rövidebb időkeretek tartásában még fejlődnöm kell, ezért nagyon örültem, hogy most alig egy pár perccel beszéltem tovább, mint a kijelölt időszak. Az ilyen események természetes velejárója, hogy az ember bővítheti szakmai kapcsolatrendszerét, ebben a tekintetben különösen örülök, hogy Brezsnyánszky Lászlóval hosszasabban is tudtam beszélni az előadásomról. Szintén előnyösnek tartom, hogy a vidéki egyetemek oktatóival, doktoranduszaival sikerült megismerkednem. Szakmai szempontból értékes ötleteket, szempontokat kaptam a hozzászólások keretében.
